بائیڈن اور شی کی ورچوئل ملاقات سے قبل امریکہ اور چین کا تائیوان کے معاملے پر انتباہ 
چینی وزیرِ خارجہ وانگ یی سے ہونے والی فون کال گفتگو میں امریکی وزیرِ خارجہ اینٹی بلنکن نے تائیوان پر بیجنگ کے 'عسکری، سفارتی اور اقتصادی دباؤ' پر تشویش کا اظہار کیا۔
ویب ڈیسک — خبر رساں ادارے 'اے ایف پی' کے مطابق صدر  اور شی جن پنگ کے درمیان ورچوئل ملاقات تائیوان، تجارت، انسانی حقوق اور دیگر معاملات پر دونوں ملکوں کے درمیان بڑھتی ہوئی کشیدگی کے پس منظر میں ہو رہی ہے۔ خیال رہے کہ چین تائیوان کو اپنا حصہ سمجھتا ہے اور چینی حکام متعدد مواقع پر یہ کہہ چکے ہیں کہ تائیوان کو چین میں ضم کیا جائے گا جب کہ تائیوان خود کو ایک خودمختار ملک سمجھتا ہے۔ دونوں رہنماؤں کی ملاقات کی تیاریوں پر تبادلۂ خیال کے لیے جمعے کو چینی وزیرِ خارجہ وانگ یی سے ہونے والی ٹیلی فونک گفتگو میں امریکی وزیرِ خارجہ اینٹی بلنکن نے تائیوان پر بیجنگ کے 'عسکری، سفارتی اور اقتصادی دباؤ' پر تشویش کا اظہار کیا۔ اس موقع پر وانگ یی نے امریکی اقدامات کے خطرات سے خبردار کیا جو 'تائیوان کی آزادی' کے حامی معلوم ہوتے ہیں۔ چین کی جانب سے ہفتے کو جاری کیے گئے ایک اعلامیے کے مطابق وانگ نے بلنکن کو کہا کہ ''تائیوان کی آزادی'' کی قوتوں کی حمایت یا ان کی ملی بھگت آبنائے تائیوان کے پار امن کو نقصان پہنچاتی ہے۔ واشنگٹن نے اس صورتِ حال میں بارہا تائیوان کی حمایت کا اظہار کیا ہے اور وہ اسے چین کی جارحیت سے تشبیہ دیتا ہے۔ بائیڈن نے بیجنگ پر اپنے پیش رو ڈونلڈ ٹرمپ کے سخت رویے کو بڑے پیمانے پر اپنایا ہوا ہے۔ کیوں کہ امریکی انتظامیہ چین کو 21 ویں صدی کے سب سے بڑے چیلنج کے طور پر دیکھتی ہیں۔ امریکی حکام نے پیر کی ملاقات کے لیے جو فریم ورک تیار کیا ہے اس میں 'ذمے داری کے ساتھ مقابلے' کی فضا کو فروغ دینا اور اُن معاملات پر تعاون کرنا ہے جہاں دونوں ممالک کا مؤقف ایک ہے۔